次韻陳郎中再賦孤山梅
作者：周紫芝
朝代：宋

paragraphs: 南枝先回北枝槁，玉山誰向花前倒。
庾郎已老怕愁多，何郎憐花爲誰惱。
今年冬温得雪遲，西湖地勝着花早。
舊時處士作詩處，籬落横枝爲誰好。
清霜着樹月滿枝，白雪堆花門不掃。
麗句誰能鐡石腸，賴有廣平文獨老。
借令一笑有餘妍，賦此新詩不須草。
歸尋手種桃李花，痛翦繁枝投有昊。